የኬንያ ባለሃብቶች አዲስአበባ ይገባሉ
አዲስ አበባ፤ ሐምሌ 21/005 (ዋኢማ) – በምስራቅ አፍሪካ ጉዳዩች የንግድና የቱሪዝም ካቢኔ ጉዳዮች ፀሀፊ ፊሊስ ካንዲ የሚመራው የኬንያ ከፍተኛ የንግድ ልኡካን ቡደን ነገ ለጉበኝት ወደ ኢትዮጵያ ሊመጡ ነው፡፡የልኡካን ቡድኑ ጉብኝት ሁለቱ ሀገራት በንግድ፣በፖለቲካ እና በባህል ያላቸውን ግንኙነት ለማጠናከር ያለመ ነው፡፡ለሶስት ቀናት የሚቆየው የልኡካን ቡድኑ በኬንያ አምራች ኢንዱስትሪ ማህበርና በኢትዮጵያ የኬንያ ኢምባሲ አስተባባሪነት የተለያዩ የንግድና ኢንቨስትመንት አማራጮችን ይለያል ተብሎ ይጠበቃል፡፡ ከ40 በላይ የልኡካን ቡድን አባላትም ይታደሙበታል፡፡በዋናነት ወሳኝ የኢንዱስትሪ ዘርፎች በሆኑ እንደ ምግብና የመጠጥ፣ብረታ ብረት፣ኮንስትራክሽንና ግንባታ ምርቶችን የሚያመርቱ የኢንዱስትሪ ተወካዮች በልኡካኑ ይካተታሉ ተብሏል፡፡የኬኒያ ኢንዱስትሪ ማህበር ዋና ስራ አስፈጻሚ ቤቲ ሜና እንዳሉት የልኡካን ቡድኑ በኢትዮጵያ የሚያደርገው ጉብኝት ለኬንያ ኩባንያዎች የኢንቨስትመንትና የንግድ አማራጮችን ወደ ተሻለ የትብብር ግንኙነት የሚያሳድግ ነው ብለዋል፡፡ኬኒያውያን ባለሃብቶችም ከኢትዮጵያ ዘርፈ ብዙ ዕድሎች ተጠቃሚ እንደሚሆኑም ተናግረዋል፡፡እ.አ.አ በ2011 ኬንያ ወደ ኢትዮጵያ በላከችው የወጪ ምርቷ 4.8 ቢሊዮን የኬንያ ሽልንግ ገቢ አግኝታለች፡፡ባለፈው ዓመት ሁለቱ ሀገራት  ልዩ የስምምነት ማዕቀፍ ከተፈራረሙ በሃላ ይህ የኬንያ ባለሀብቶች ጉብኝት የመጀመሪያው  ነው፡፡ ስምምነቱ የኬንያ ንግድ ድርጅቶች ያለ ንግድ ከለላ መዋለ ንዋያቸውን በኢትዮጵያ  እንዲያፈሱና የእቃ ጭነቶች በቀላሉ በሁለቱ አገሮች መካከል እንዲዘዋወር ያስችላል ተብሎ ይጠበቃል፡፡በዚህም የስምምነት ማዕቀፍ የሞያሌ ከተማ በሁለቱ ሀገራት ድንበር ለሚጓጓዙ ምርቶች የማቆያ ቦታ እንዲሆን መስማማታቸው ይታወሳል፡፡ኢትዮጵያ ለኬንያ ኩባንዎች ንግድ ነክ ያልሆኑ እንቅፋቶችን በማስወገድ፣በሊዝ መሬት በማቅረብና ተያያ ምቹ የንግድ ሁኔታዎችን ታመቻቻለች ተብሎ ይጠበቃል ሲል ኬንያ ብሮድካስት ኮርፖሬሽን መዘገቡን ኢሬቴድ ዘግቧል፡፡